Bonded Parallels

Bonded Parallels / Խճճված զուգահեռներ er en armensk-norsk-fransk dramafilm fra 2009 regissert av Hovhannes Galstyan, som også skrev manuset. Marine Zakaryan og Thomas Schlesinger var assisterende manusforfattere. I rollene ses blant andre Laurence Ritter, Sos Janibekyan og Siri Helene Müller.

Handling 
Filmen forteller om forbudt kjærlighet og dens følger. Den tar for seg to historier som utspiller seg i to ulike samfunn i to ulike tidsepoker. De to historiene krysser hverandre: En mor dør mens hun føder en datter, og når datteren blir voksen opplever hun en kjærlighetshistorie som likner den som én gang resulterte i at hun selv ble født.

Hanna, som bor i ei mindre bygd i Nord-Norge under den andre verdenskrig, skjuler den sovjet-armenske soldaten Arakel i hjemmet sitt. Dette fører til et kjærlighetsforhold. Hanna nedtegner sine følelser i ei dagbok.

I Jerevan i Den armenske sosialistiske sovjetrepublikken i 1988 lever den ugifte og meget uavhengige matematikklæreren Laura et stille og isolert liv. Det later til at ingenting kan endre hennes strengt ordnede daglige rutiner til hun én dag mottar morens dagbok. Når Laura får vite om foreldrenes historie for første gang, begynner hun å oppleve en parallell historie om forbudt kjærlighet i sitt eget liv. Laura forelsker seg i en student.

I rollene 
Laurence Ritter - Laura
Sos Janibekyan - Narek
Siri Helene Müller - Hanna
Serge Avédikian - Arakel

Kilder

Eksterne lenker 

Armenia
Norske dramafilmer
Franske dramafilmer
Filmer om Norge under andre verdenskrig
Filmer fra 2009